पापा मुझे छक्का बुलाते थे, मम्मी कहती थीं- तुमने हमारी नाक कटा दी
Kinnars Struggle For Identity. दिल्ली के पहाड़गंज इलाका का मुल्तानी खेड़ा मुहल्ला। गली इतनी पतली की दो लोग गुजरें तो कंधे टकरा जाएं। बेतरतीब बनें मकान। गर्मी की वजह से घरों के बाहर बैठी औरतें
''मुझे अपनी परछाई से भी डर लगता है। इतना कि दिन के उजाले में भी अकेले कमरे में डर जाती हूं कि कहीं कोई पीछा तो नहीं कर रहा, क्योंकि मेरी पहचान ही ऐसी है। मम्मी जबरन मुझे लड़कों के कपड़े पहना देती थीं, मेरे बाल काट देती थीं। 
मैं घर से बाहर निकलती, तो पापा का इगो हर्ट हो जाता। उनके खानदान की नाक कट जाती। भैया के दोस्त उनका मजाक उड़ाते और बदले में भैया मेरी पिटाई करते। इतनी कि कई-कई दिन बिस्तर से उठ नहीं पाती।''
ये कहानी है दिल्ली की रहने वाली अनीशा की। अनीशा किन्नर पैदा हुईं, लेकिन उनके घरवाले जबरन उन्हें लड़का बनाकर रखना चाहते थे। मजबूरन उन्हें घर छोड़ना पड़ा। अब गुजारा करने के लिए उन्हें शरीर तक बेचना पड़ रहा है। आज ब्लैकबोर्ड में ऐसे ही तीन किन्नरों की कहानियां...
दिल्ली के पहाड़गंज इलाके का मुल्तानी खेड़ा मोहल्ला। गलियां इतनी पतली की दो लोग गुजरें तो कंधे टकरा जाएं। बेतरतीब बने मकान। गर्मी की वजह से घरों के बाहर बैठीं औरतें। पास ही युवाओं का एक समूह गांजा पी रहा है।
अनीशा ने मुझे पहले ही बता दिया था कि यहां संभलकर आना है। कोई सामान हाथ में नहीं रखना। छीना-झपटी यहां आम बात है। जिस कैब से मैं आई, उसके ड्राइवर ने भी इस इलाके में जाने से मना करते हुए मुझे दूर ही ड्रॉप कर दिया।
आते-जाते लोग मुझे शक भरी निगाहों से देख रहे थे। एक महिला से पता पूछा तो उसने मुंह घुमा लिया। कुछ कदम चलने के बाद मैं एक बड़ी सी इमारत के पास पहुंची। बाहर से इमारत पुरानी और टूटी-फूटी दिखती है, लेकिन जिस फ्लैट में अनीशा रहती हैं, वह मॉडर्न है। मार्बल का फर्श, कमरों में कपबोर्ड और मॉडर्न किचन। इस फ्लैट में अनीशा अपने दोस्तों के साथ रहती हैं।
अनीशा बताती हैं, ‘मेरे परिवार को पता था कि मैं क्या हूं, लेकिन वे इसे मानने को तैयार ही नहीं थे। उनका कहना था कि हमें फर्क नहीं पड़ता तुम क्या हो, तुम्हारी फीलिंग्स क्या हैं, तुम्हें कैसे कपड़े पहनना पसंद है। तुम जो भी हो, तुम्हें दुनिया के सामने लड़के के रूप में ही रहना होगा।
इसी वजह से मेरे बाल काट दिए जाते थे, जबरन लड़कों वाली ड्रेस पहना दी जाती थी। विरोध करने पर मार-पीट होती थी।'
अनीशा उन दिनों का एक वाकया बताती हैं, ‘शुरुआत से ही मुझे लड़कों से चिढ़ होती थी। मेरी ज्यादातर दोस्त लड़कियां ही थीं। टीचर समझते थे कि मैं लड़कियों के साथ रिलेशनशिप में हूं। वे ये मानने को तैयार ही नहीं थे कि लड़कियां दोस्त भी हो सकती हैं।
एक बार टीचर ने घर पर मेरी शिकायत कर दी। जब पापा स्कूल पहुंचे तो टीचर ने उनसे बताया कि आपका लड़का, लड़कियों के साथ रहता है। इसे गलत आदत लग गई है। इस पर पापा ने उनसे कहा- 'ये तो छक्का है, ये क्या किसी लड़की के साथ रिलेशन में होगा।'
मुझे बहुत बुरा लगा। मेरा दिल टूट गया। लाइफ में एक बार पापा स्कूल आए और मुझे छक्का बोलकर चले गए।’
हंसते हुए बात करने वाली अनीशा के चेहरे का भाव बदल गया है। वे काफी सीरियस लग रही हैं। उनकी आंखों से आंसू झलक रहे हैं, लेकिन वे इसे बाहर नहीं आने देना चाहती हैं। खुद को संभालते हुए बताती हैं, ‘एक बार टीचर ने मुझे फ्री में ट्यूशन देने के लिए घर बुलाया। मैं खुश हो गई कि अच्छे से पढ़ूंगी, लेकिन जैसे ही उनके घर पहुंची, वे मुझे गलत तरीके से छूने लगे।
मैंने विरोध किया तो हाथ-पैर बांध दिया। मैं बहुत रो रही थी। घर में बिल्कुल अंधेरा था। वो मेरे कपड़े उतार ही रहे थे कि घर में कोई आ गया। मैं बच गई।
घर आने के बाद मैंने मम्मी-पापा से ये बात बताई, लेकिन उन्हें कोई फर्क नहीं पड़ा। पापा का कहना था कि ये सब सिर्फ तुम्हारे ही साथ क्यों होता है। बाकी लड़कों के साथ क्यों नहीं होता। घर वालों के इस व्यवहार से मैं तंग आ गई थी।
मैं हमेशा सोचती थी कि आखिर मेरी गलती क्या है? क्यों पापा बाकी भाइयों की तरह मुझे प्यार नहीं करते? क्यों मम्मी मुझे प्यार नहीं करतीं? आखिर मैं भी तो उन्हीं की संतान हूं। मेरा भाई ही मुझे छक्का कहकर चिढ़ाता था।
तंग आकर एक दिन मैं घर से भाग गई। तब मेरी उम्र 16 साल थी। 600 रुपए लेकर घर से निकली थी। बिना टिकट के दिल्ली पहुंची। ना मेरे पास आधार कार्ड था, ना फोन। दिल्ली के बारे में मुझे कुछ पता भी नहीं था। कनॉट प्लेस में भटक रही थी।
मेरे बाल कटे थे, लड़कों की तरह घूम रही थी। इसी बीच मुझे कुछ किन्नर दिखीं। मैं पास गई, तो उन्होंने मुझे कस्टमर समझा और पूछा-कितने देगा। मैंने कहा- मैं भी आप जैसी ही हूं, लेकिन उन लोगों ने मुझ पर यकीन नहीं किया। मैं दो दिन ऐसे ही सड़कों पर भटकती रही।
तीसरे दिन एक किन्नर को मुझ पर तरस आया। वे मुझे अपने घर लेकर गईं। उन्होंने मुझे नहलाया और लड़कियों जैसे कपड़े दिए। मेरे हाथों में चूड़ियां थीं, नाक में नथनी। ऐसा लगा मैं स्वर्ग में आ गई हूं।”
दसवीं पास अनीशा को उस किन्नर ने पढ़ाने की कोशिश की, लेकिन अनीशा ने मना कर दिया। अनीशा को कॉमेडी और एक्टिंग करना पसंद था। उन्हें लगता था कि एक दिन वो एक्टर बन जाएंगी, पर वो ऐसा नहीं कर पाईं।
अनीशा को मांगकर पैसे कमाना पसंद नहीं था। कोई नौकरी देने के लिए तैयार नहीं हो रहा था। कई बार उन्होंने कोशिश भी की। मजबूरन वो सेक्स वर्कर बन गईं।
वे बताती हैं, ‘मेरा पहला कस्टमर मुझे नोएडा ले गया। मेरा विग निकालकर मुझे मारा-पीटा। पुलिस बुला ली। पुलिस वालों ने मुझे नंगा कर दिया। एक पुलिसवाला भी मेरे साथ गलत करना चाहता था, लेकिन बाकी पुलिसवालों ने मुझे बचा लिया।'
अनीशा अब सर्जरी करा चुकी हैं। लड़की जैसी ही दिखती हैं। वे बताती हैं, ‘कस्टमर पहली नजर में मुझे लड़की ही समझते हैं, लेकिन उन्हें बता देती हूं कि मैं किन्नर हूं। कई कस्टमर्स जबरदस्ती करते हैं। पैसे नहीं देते हैं। वे कहते हैं कि तुम्हारे पास है ही क्या कि पैसे लोगे। कुछ महीने पहले एक ग्राहक ने पैर में चाकू भी मार दिया था।
कुछ साल पहले अनीशा ने जब सोशल मीडिया पर अपनी आइडेंडिटी रिवील की, तो उनके परिवार ने इसका विरोध किया। परिवार और रिश्तेदारों ने कहा कि तुम्हारी वजह से हमारी बदनामी हो रही है, तुम्हें दुनिया को ये बताने की क्या जरूरत है कि तुम क्या हो।
अनीशा से बात करने के बाद मेरी मुलाकात किन्नर से महामंडलेश्वर बनीं पवित्रानंद नीलगिरी से हुई।
केसरिया पगड़ी, ललाट पर चंदन और लाल बिंदी। नाक में नथनी और कानों में बड़े-बड़े झूमक। गले में सोने की चेन और ढेर सारी मालाएं। पवित्रानंद नीलगिरी की लाइफ स्टाइल एक राजा की तरह है, लेकिन यहां तक पहुंचने के पहले उन्होंने बहुत सी यातनाएं झेली हैं। अपनों की और बाहर वालों की भी।
वे अपनी कहानी बताती हैं, ‘महाराष्ट्र के विदर्भ के अमरावती जिले में एक लड़के के रूप में मेरा जन्म हुआ। आठ-भाई बहनों में सबसे छोटी। सब मुझे प्यार करते थे। पापा-मम्मी कहीं से आते तो सबसे पहले मुझे ढूंढते। मिठाइयां देते थे, मेरे लिए चॉकलेट लाते थे। भाई-बहन भी खूब दुलार करते थे। फिर पापा घर छोड़कर कहीं चले गए। वापस नहीं आए कभी।
मेरी उम्र 9-10 साल रही होगी। एक दिन भैया के साथ खेल रही थी। साथ में उनके दोस्त भी थे। सभी उम्र में मुझसे बड़े थे। एक लड़के ने भैया को चिढाते हुए कहा कि देख तेरा भाई लड़कियों की तरह दौड़ रहा है। बातें भी लड़कियों की तरह ही करता है। ये कहीं वो तो नहीं है…
भैया ने उस वक्त तो कुछ नहीं कहा, लेकिन घर आने के बाद मेरी पिटाई की। इतना मारा कि कई दिनों तक मैं बेड पर रही।
मां भी मेरा साथ नहीं देती थीं। मैं लड़कों के कपड़ों में असहज महसूस करती थी, लेकिन वे मुझे जबरन पैंट-शर्ट पहना देती थीं। इनकार करने पर पिटाई करने लगती थीं। कई-कई दिनों तक वे मुझे घर से बाहर निकलने ही नहीं देती थीं। उनका कहना था कि एक मराठी ब्राह्मण परिवार में किन्नर नहीं हो सकता। हमारी नाक कट जाएगी।
मुझे याद है तब मैं चौथी क्लास में थी। मैंने दीदी की फ्रॉक पहन ली, मेकअप कर लिया। जैसे ही मुझ पर भाइयों की नजर पड़ी, उन्होंने मुझे मारना शुरू कर दिया। उन लोगों ने मुझे जमीन पर लिटाकर फुटबॉल की तरह लातों से पीटा। जैसे-तैसे मेरी बहन ने मुझे बचाया।
इतना ही नहीं, मैं 9वीं क्लास में थी, तो भैया ने मेरे ऊपर कुल्हाड़ी फेंक दी थी। मेरे पांव की पूरी उंगलियां कट गईं। आज भी उसके निशान हैं।'
पवित्रानंद नीलगिरी बताती हैं, 'स्कूल के दौरान मैं लड़कों से ज्यादा लड़कियों के साथ रहता थी, क्योंकि लड़कों के साथ मैं असुरक्षित महसूस करती थी। इस पर टीचर मुझे पीटते थे। कहते थे- लड़कों के साथ रहो, मर्द की तरह बिहेव करो, वरना तुम्हें स्कूल से निकाल देंगे।
एक बार भाइयों की मार से तंग आकर मैंने जान देने की कोशिश की। गांव के एक कुएं में छलांग लगा दी, लेकिन मेरे कजिन भी कुएं में कूद गए और मुझे बचा लिया। एक दिन स्कूल की तीसरी मंजिल से नीचे भी कूदी। काफी चोट लगी, लेकिन बच गई। एक बार तो जहर पी लिया, फिर भी मरी नहीं। शायद भगवान भी चाहते थे कि मैं जिंदा रहूं, दुनिया को बताने के लिए कि हमारी भी पहचान है।'
पवित्रानंद नीलगिरी बताती हैं, 'एक दिन की बात है, परिवार में एक शादी थी। मेरा एक कजिन भाई मेरे साथ आकर सो गया। मुझे लगा कि भाई है अगर साथ सोया भी है तो कोई बात नहीं, लेकिन उसने मुझे सेक्शुअली एब्यूज किया। एक दफा नहीं कई बार। जब भी उसका मन करता मुझे शिकार बना लेता।
दसवीं करने के बाद लगा कि अब बहुत हो गया। मेरा यहां रहना ठीक नहीं है। मैंने अपने कुछ सामान रखे और घर से निकल गई। खुद से मर्द का झूठा टैग हटा लिया और साल 2013 में किन्नर बन गई। यहां से मैं अपने असली रूप में काम करने लगी। साड़ी पहनना, मेकअप करना सब कुछ शुरू कर दिया।
कुछ दिन बाद मैंने दीक्षा ली। शास्त्रों का अध्ययन किया। फिर मुझे किन्नर अखाड़े का महामंडलेश्वर बनाया गया। '
पवित्रानंद नीलगिरी से बात करने के बाद मेरी मुलाकात 19 साल की निशू से हुई। निशू तीन साल पहले घर छोड़कर दिल्ली आई थीं। अभी वह गुजर-बसर करने के लिए सेक्स वर्क करती हैं।
वे बताती हैं, 'आज मैं दर-दर भटक रही हूं, क्योंकि घरवालों ने मुझे स्वीकार नहीं किया। मेरे भाई ने मम्मी-पापा से कह दिया था कि या तो ये रहेगी घर में या मैं। भाई तो घर का बेटा था, एक हिजड़े के लिए मम्मी-पापा उसे कैसे घर से बाहर निकालते। लिहाजा पापा ने मुझे ही घर से बाहर निकाल दिया।
मैं पढ़ना चाहती थी, लेकिन हालात और परिवार ने मुझे पढ़ने नहीं दिया। अगर मैं पढ़ लिख गई होती, तो कोई नौकरी कर रही होती। कोई मेरे कपड़े उतारकर नहीं देखता कि मैं क्या हूं। पढ़ी-लिखी ना होने की वजह से ही मुझे ये सब करना पड़ रहा है।
मैं पूछती हूं आपने पढ़ाई क्यों नहीं की?
निशू जवाब देती हैं- शुरुआत में मैं स्कूल जाती थी। बाद में लड़के तंग करने लगे। कमेंट करने लगे। टीचर्स भी गलत नजर से देखते थे। आस-पास के लोग भी पापा को ताने मारते थे। तंग आकर घरवालों ने स्कूल ही छुड़वा दिया। मेरा कहीं भी आना-जाना बंद हो गया। मेरे साथ मार-पीट कॉमन हो गई। जिसका मन करता अपना गुस्सा मुझ पर निकाल देता।'
निशू अब मॉडलिंग करना चाहती हैं, लेकिन ये एक खर्चीला प्रोफेशन हैं। वे कहती हैं कि रोज एक-एक रुपए जोड़ रही हूं, ताकि अपने सपने पूरे कर सकूं।
2014 में सुप्रीम कोर्ट ने सरकारी दस्तावेजों में किन्नरों को थर्ड जेंडर के तौर पर एक पहचान दी। उसके मुताबिक वे सरकारी नौकरियों में जगह पा सकते हैं। स्कूल कॉलेज में पढ़ाई कर सकते हैं। उन्हें वही अधिकार दिए हैं, जो किसी भी भारतीय नागरिक के हैं। इसके बाद भी सामाजिक रूप से किन्नरों को वह मान्यता नहीं मिली है, जो उन्हें मिलनी चाहिए।
एक अनुमान के मुताबिक भारत में करीब पांच लाख ट्रांसजेंडर हैं। इनमें ज्यादातर किन्नर हैं। 2016 की एक रिपोर्ट के मुताबिक भारत में 90% से अधिक किन्नरों को सेक्स वर्क करने के लिए मजबूर होना पड़ता है।
अब ब्लैकबोर्ड सीरीज की ये दो स्टोरीज भी पढ़िए
1. बिना शादी के बच्चे, पति की जगह भाई का नाम:दबंग हमारे साथ जबरदस्ती करते हैं, हमें गांव से भगाना चाहते हैं
ना डोली सजी, ना दुल्हन बनी, ना शादी हुई। अपनी जिंदगी वीरान है, पर दुनिया को दिखाने के लिए सजना पड़ता है, संवरना पड़ता है। ढलती उम्र में भी गाढ़ा मेकअप लगाकर चेहरों की झुर्रियां छुपानी पड़ती हैं। बच्चे हैं, लेकिन उनके पिता का नाम नहीं। पति के नाम की जगह भाई का नाम लिखने की मजबूरी। (पढ़िए पूरी खबर)
2. पति जेल ना जाए, इसलिए देवर से संबंध बनाने पड़े:बहनोई संग हलाला से मना किया तो तलाक दिया; ये कैसा तीन तलाक कानून
तीन तलाक कानून बने तीन साल हो गए, लेकिन इस तरह के तलाक खत्म नहीं हो रहे। पति को जेल जाने से बचाने के लिए महिलाओं को कभी देवर से हलाला करना पड़ रहा, तो कभी बहनोई से। इसके बाद भी उनका शौहर उन्हें रखने को तैयार नहीं है। कई महिलाओं का हाल आधी विधवाओं की तरह हो गया है। ना वे पति के साथ रह सकती हैं, ना ही उन्हें कोई मेंटेनेंस मिल रहा। (पढ़िए पूरी खबर)